Viešojo administravimo institucijų informuotumo apie sąveikumą didinimas buvo pirma iš trijų galutinio programos ISA vertinimo rekomendacijų. Programoje ISA2 buvo atsižvelgta į šį raginimą ir 2017 m. priimta jos ryšių strategija bei veiksmų planas, taip pat 2016–2018 m. surengta 10 svarbių renginių, kuriuose vidutiniškai dalyvavo po 211 dalyvių. Be to, programos ISA2 atstovai aktyviai dalyvavo 60 renginių, vykusių per tą patį laikotarpį. Iš tarpinio vertinimo matyti, kad šios pastangos pasiteisino, nes dauguma suinteresuotųjų subjektų, su kuriais buvo konsultuojamasi, nurodė turintys dalykinių žinių apie sąveikumą (91 iš 128) ir programą ISA2 (81 iš 128). Nepaisant šio bendro informuotumo, iš pirmiau paminėto papildomo poreikio matyti, kad įgyvendinant programą turėtų būti toliau vykdoma informuotumo didinimo veikla, skirta regioninėms ir vietos administravimo institucijoms ir galbūt netiesioginiams naudos gavėjams, kaip antai piliečiams bei įmonėms.

Siekiant geriau vadovauti duomenų rinkimui, iš 53 veiksmų, suskirstytų į 9 rinkinius, buvo atrinkta 20 veiksmų, finansuojamų pagal programą ISA2 iki 2018 m. Ši atranka buvo vykdoma pagal keturis iš anksto nustatytus kriterijus, siekiant užtikrinti, kad atrinkti veiksmai iš esmės atspindėtų programą. Be to, bendras duomenų rinkimas buvo papildytas ekspertiniu programos vertinimu, kurį atliko keturi sąveikos techniniai ekspertai.

Be to, atliekant EIF vertinimą kartu su galutiniu programos ISA2 vertinimu 2021 m., galima sukurti keletą sinergijų, nes programa yra pagrindinė priemonė, kuria remiamas EIF įgyvendinimas.

ISA2 užtikrinamas koordinavimo lygis yra labai svarbus gerinant bendrą sąveikumą tarp Europos viešojo administravimo institucijų. Be to, 91 iš 109 respondentų pabrėžė, kad įgyvendinant ISA2 galima pasiekti joje nustatytų tikslų mažesnėmis sąnaudomis nei įgyvendinant panašias nacionalines ar subnacionalines iniciatyvas.

7.1.Informuotumo didinimas ne tik nacionalinėse administravimo institucijose

Komisija, vykdydama programą ISA2, toliau stengsis didinti Europos viešojo sektoriaus informuotumą apie sąveikumą, kuris yra pagrindinis skaitmeninimo veiksnys, visų pirma užtikrindama glaudesnį bendradarbiavimą su regioninėmis ir vietos administravimo institucijomis atliekant šį darbą.

Pirmiausia turėtų būti suplanuota tikslinė reklaminė veikla, kuria siekiama pabrėžti ISA2 sąveikumo sprendimų (pakartotinio) naudojimo privalumus. Šiuo klausimu 2020 m. galėtų būti atlikti tyrimai, siekiant įvertinti kai kurių ISA2 sprendimų poveikį viešojo administravimo institucijų efektyvumui ir našumui.

Galutiniame ISA2 programos etape dar daugiau dėmesio turėtų būti skirta siekiant užtikrinti, kad viešojo administravimo institucijos, akademinė bendruomenė ir suinteresuoti specialistai dalytųsi geriausia patirtimi tarpusavyje. Įgyvendinant neseniai pagal programą pradėtą veiksmą „Interoperability Academy“ taip pat turėtų būti parengta tinkama mokomoji medžiaga.

Siekdami sustiprinti pirmiau pasiūlytų priemonių poveikį, už ISA2 veiksmą atsakingi asmenys turėtų dar labiau išnaudoti potencialius nuomonės formuotojus (pavyzdžiui, tyrėjus, motyvuotus valstybės tarnautojus) ir sukurti sąveikumo ambasadorių bendruomenę.

Ilgainiui konsultavimo pajėgumai turėtų būti grindžiami sąveikumu. Tai padėtų suinteresuotiesiems subjektams pasirinkti tinkamus sąveikumo sprendimus, atitinkančius jų poreikius, ir kartu suteiktų palaikymo paslaugas ir techninę pagalbą sprendimams veiksmingai įgyvendinti.

7.2.Nuo į naudotoją orientuotų iki naudotojo poreikiais pagrįstų sprendimų

Siekiant padidinti programos naudingumą, vykdant ISA2 programą būtų galima pagerinti jos esamus sprendimus labiau atsižvelgiant į naudotojo poreikius. Įgyvendinant paskutinę ISA2 darbo programą galėtų būti daugiausia vadovaujamasi šiuo požiūriu ir taip skatinama laikytis į naudotoją orientuoto principo tiek Komisijoje, tiek valstybėse narėse.

Vis dėlto ateinančiais metais patartina nuo į naudotoją orientuoto modelio pereiti prie naudotojo poreikiais pagrįsto modelio, kurį taikant naudotojai dalyvauja sąveikumo sprendimo kūrimo etape. Sąveikumo inkubatorius galėtų skatinti tokį bendro kūrimo procesą, kuris suteiktų galimybę saugioje aplinkoje kurti ir išbandyti naujus į naudotoją orientuotus sprendimus. Inkubatorius padėtų diegti naujas technologijas ir keistis novatoriška praktika tarp valdžios institucijų, kurios imasi naujo vaidmens.

Kalbant apie pirmas dvi šios ataskaitos rekomendacijas, Komisijos skaitmenine strategija įrodoma, kad Komisija vykdo savo pažadus: tiek sąveikumas, tiek orientavimasis į naudotoją yra vieni iš pagrindinių strategijos principų, o EIF yra vienas jos atskaitos taškų. Be to, ISA2 programa atlieka patariamąjį vaidmenį įgyvendinant strategiją ir padeda Komisijai įvairiose politikos srityse modernizuoti jos esamas IT sistemas ir kurti naujus skaitmeninius sprendimus atsižvelgiant į sąveikumą.

7.3.Sąlygų sudarymas didesniam tvarumui

Vertinant ISA2 programos Europos pridėtinę vertę ir tvarumą, atlikus tarpinį vertinimą nustatyta, kad ji atlieka labai svarbų vaidmenį užtikrinant vienodą sąveikumo padėtį Europos viešajame sektoriuje. ISA2 taip pat padeda kurti ir įgyvendinti tarpvalstybinius ir įvairių sektorių skaitmeninius sprendimus valstybių narių administravimo institucijose. ISA2 taip pat padeda stiprinti bendrąsias politikos kryptis, nes jos labai priklauso nuo tarpusavyje sujungtų ir sąveikių tinklų bei sistemų.

Pasibaigus ISA2 programai labai svarbu išsaugoti ir didinti Europos viešojo administravimo institucijų gebėjimą dirbti kartu siekiant abipusiškai naudingų tikslų, dalijantis informacija ir žiniomis, kurios apskritai yra sąveikumo pagrindas. Todėl reikalingas tvirtas politinis įsipareigojimas ir patikimas finansavimas. Kalbant apie politinius įsipareigojimus, ministrai, atsakingi už e. valdžios politiką visoje Europoje, Talino deklaracijoje dėl e. valdžios patvirtino, kad yra įsipareigoję kurti į piliečius orientuotas viešąsias standartiškai suskaitmenintas paslaugas ir įgyvendinti EIF išdėstytą viziją. Kalbant apie būsimą sąveikumo finansavimą, jis numatytas Skaitmeninėje Europos programoje, kuri yra vienas iš Komisijos pasiūlymų sektoriams pagal 2021–2027 m. DFP teisės aktų rinkinį.

Be to, Komisija turėtų imtis veiksmų atsižvelgdama į sukurtą sinergiją tarp ISA2 ir kitų ES programų, siekdama skatinti EIF ir sąveikumą apskritai, taip pat skatinti plačiai pakartotinai naudoti ISA2 sprendimus. Be to, taikant šį požiūrį programa galėtų būti efektyviai ir paprastai valdoma ir remiamas Skaitmeninės Europos programos įgyvendinimas ateityje.

Rengiantis kurti naujas DFP programas taip pat rekomenduojama išnagrinėti galimybes padidinti rezultatų, pasiektų taikant dabartinius ISA2 sprendimus, tvarumą. Turėtų būti įvertintas įvairių tvarumo priemonių pagrįstumas ir sąnaudos ir Komisija turėtų į jas investuoti. Pavyzdžiui, Komisija galėtų apsvarstyti galimybę perkelti tam tikrus ISA2 sprendimus atvirojo kodo bendruomenėms arba paskatinti įmones kurti nemokamais ISA2 sprendimais pagrįstas paslaugas pagal Europos Sąjungos viešąją licenciją (EUPL).

Galiausiai Komisija gali nuspręsti, kad tikslinga nuodugniai įvertinti galbūt privalomos sąveikumo priemonės pagrindą ir poveikį. Toks vertinimas turėtų būti pagrįstas galutinio ISA2 programos vertinimo rezultatais ir įrodymais, kurie bus surinkti 2021 m. atliekant EIF įgyvendinimo vertinimą.

8.Tolesni veiksmai

Toliau įgyvendindama ISA2 programą, Komisija daugiausiai dėmesio skirs pirmiau išdėstytoms išvadoms ir rekomendacijoms (nagrinės jų pagrįstumą ir spręs iškeltus klausimus, prireikus, glaudžiai bendradarbiaudama su valstybėmis narėmis). Tarpinio programos ISA2 vertinimo rezultatai ir rekomendacijos taip pat turės įtakos perėjimui prie naujų DFP programų.

.